### NN 144/2025 (28.11.2025.), Pravilnik o provedbi Programa potpore malim mljekarama za sufinanciranje nabave opreme za sabiranje mlijeka u razdoblju do 2027. godine

Ministarstvo poljoprivrede, šumarstva i ribarstva

2157

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE MALIM MLJEKARAMA ZA SUFINANCIRANJE NABAVE OPREME ZA SABIRANJE MLIJEKA U RAZDOBLJU DO 2027. GODINE

Predmet Pravilnika

Članak 1.

Ovim se Pravilnikom propisuje provedba Programa potpore malim mljekarama za sufinanciranje nabave opreme za sabiranje mlijeka u razdoblju do 2027. godine donesenog Odlukom Vlade Republike Hrvatske, klasa: 022-03/25-04/470, urbroj: 50301-27/15-25-4, od 13. studenoga 2025. godine (u daljnjem tekstu: Program).

Dodjela potpore

Članak 2.

Potpora iz Programa dodjeljuje se u skladu s člankom 17. točkama 2. i 5. (b) Uredbe Komisije (EU) 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21. 12. 2022.) kako je posljednji put izmijenjena Uredbom Komisije (EU) 2023/2607 od 22. studenoga 2023. o ispravku Uredbe (EU) 2022/2472 o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L, 23. 11. 2023.) (u daljnjem tekstu: Uredba o poljoprivrednom izuzeću).

Pojmovi

Članak 3.

(1) Izrazi koji se koriste u Zakonu o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) (u daljnjem tekstu: Zakon) koriste se i u ovom Pravilniku.

(2) Pojmovi koji se koriste u ovome Pravilniku imaju sljedeće značenje:

1. Podnositelj je svaki subjekt koji je podnio zahtjev na temelju ovoga Pravilnika.

2. Korisnik potpore je subjekt koji je ostvario pravo na potporu iz Programa i zadovoljio uvjete ovoga Pravilnika.

3. Mikro, mala i srednja poduzeća su poslovni subjekti iz članka 2. i Priloga 1. Uredbe o poljoprivrednom izuzeću.

4. Prvo razdoblje provedbe je razdoblje od stupanja na snagu ovoga Pravilnika do 30. travnja 2026. godine.

5. Drugo razdoblje provedbe je razdoblje od 1. svibnja 2026. godine do 30. travnja 2027. godine.

(3) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Uvjeti prihvatljivosti korisnika

Članak 4.

(1) Korisnici potpore su mikro, mala i srednja poduzeća, koja posluju u objektima za preradu mlijeka upisanima u odjeljak IX. Sirovo mlijeko i mliječni proizvodi Upisnika odobrenih objekata u poslovanju s hranom životinjskog podrijetla kojeg vodi Ministarstvo poljoprivrede, šumarstva i ribarstva (u daljnjem tekstu: Ministarstvo) i koja su sabirala i prerađivala mlijeko proizvedeno na području Republike Hrvatske u godini podnošenja zahtjeva.

(2) Potporu ne može ostvariti subjekt koji prerađuje isključivo mlijeko s vlastite farme.

Prihvatljivi troškovi

Članak 5.

(1) Prihvatljivi troškovi za ostvarivanje potpore su:

a) kupovina cisterni za sabiranje i transport sirovog mlijeka s pripadajućim mjernim uređajem i uređajem za pretakanje, s pripadajućim vozilom ili bez njega i/ili

b) kupovina sustava prijema mlijeka, uključujući prijemne spremnike za sirovo mlijeko s ili bez sustava za hlađenje, sustava ledene vode s bankom leda za proces hlađenja mlijeka, pumpe i mjerača protoka i/ili

c) kupovina CIP zatvorenog sustava za čišćenje, pranje i dezinfekciju cisterni i pripadajuće opreme.

(2) Prihvatljiva je kupovina isključivo novih strojeva i opreme uključujući i onu kupljenu u trećim zemljama. EU sukladnost odnosno CE oznaka je obvezna za proizvode za koje postoje specifikacije EU-a u skladu s kojima je obvezno stavljanje oznake CE.

(3) Intenzitet potpore iznosi do najviše 65 % od ukupno prihvatljivog troška.

(4) Prihvatljivi troškovi u Prvom razdoblju provedbe su troškovi nastali u razdoblju od stupanja na snagu ovoga Pravilnika do trenutka podnošenja zahtjeva za potporu, a u Drugom razdoblju provedbe troškovi nastali od 1. svibnja 2026. godine do trenutka podnošenja zahtjeva za potporu.

Neprihvatljivi troškovi

Članak 6.

Neprihvatljivi troškovi su:

a) porez na dodanu vrijednost (u daljnjem tekstu: PDV) u slučaju da je korisnik porezni obveznik upisan u registar obveznika PDV-a te ima pravo na odbitak pretporeza

b) porezi, carinske i uvozne pristojbe i sve ostale naknade,

c) kamate

d) novčane kazne, financijske kazne i troškovi sudskih postupka

e) rabljeni strojevi, oprema i gospodarska vozila

f) vozila za vuču bez kupovine cisterne za sabiranje i transport mlijeka

g) montaža, ugradnja, dobava ili stavljanje u upotrebu nabavljene opreme

h) svi drugi troškovi koji nisu navedeni u članku 5. ovoga Pravilnika.

Oblik i način dodjele potpore

Članak 7.

(1) Iznos potpore koji korisnik može ostvariti na temelju Programa i ovoga Pravilnika ovisi o količini sabranog mlijeka u 2024. godini.

(2) Za prihvatljive korisnike koji su u 2024. godini sabrali više od 1.000.000,00 kilograma mlijeka, potpora može iznositi do 500.000,00 eura za vrijeme trajanja Programa, dok za prihvatljive korisnike koji su sabrali do 1.000.000,00 kilograma mlijeka, potpora može iznositi do 120.000,00 eura za vrijeme trajanja Programa.

Način i rokovi podnošenja Zahtjeva za potporu

Članak 8.

(1) Zahtjev za potporu (u daljnjem tekstu: Zahtjev) podnosi se Agenciji za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) pisanim putem na obrascu Zahtjeva.

(2) Podnositelj Zahtjeva dužan je ispisati i popuniti Zahtjev, ovjeriti ga potpisom za fizičke ili potpisom i pečatom za pravne osobe te ga dostaviti u zatvorenoj omotnici s nazivom i adresom podnositelja Zahtjeva napisanima na poleđini, preporučenom poštom s povratnicom na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb s naznakom: »Program potpore malim mljekarama za sufinanciranje nabave opreme za sabiranje mlijeka u razdoblju do 2027. godine« ili osobno na prijemnom odjelu (pisarnica) Agencije za plaćanja.

(3) Podnositelj Zahtjeva u Zahtjevu potvrđuje da:

– su podaci navedeni u Zahtjevu istiniti

– je upoznat s odredbama Programa i ovoga Pravilnika

– će omogućiti sve kontrole nadležnih tijela

– ne postoje poslovni subjekti s kojima je povezan vlasničkim ili drugim odnosima odnosno da postoje poslovni subjekti s kojima je povezan vlasničkim ili drugim odnosima.

(4) Uz Zahtjev podnositelj Zahtjeva dužan je priložiti:

– preslike računa troškova na kojima mora biti naznačeno ime i prezime odnosno naziv podnositelja i OIB podnositelja Zahtjeva

– potvrde o provedenim plaćanjima po računima

– tehničke specifikacije opreme

– tablicu specifikacije računa u fizičkom obliku te u Excel formatu dostaviti na e-mail adresu: mljekarstvo@apprrr.hr

– carinsku deklaraciju, za robu uvezenu iz trećih zemalja koja podliježe carinjenju.

(5) Obrazac Zahtjeva i Tablicu specifikacije računa iz stavka 4. ovoga članka objavljuje Agencija za plaćanja na svojim službenim mrežnim stranicama (www.apprrr.hr).

(6) Zahtjevi za prvo razdoblje provedbe podnose se od dana stupanja na snagu ovoga Pravilnika do 30. travnja 2026. godine.

(7) Zahtjevi za drugo razdoblje provedbe podnose se u razdoblju od 1. siječnja 2027. godine do 30. travnja 2027. godine.

(8) U slučaju kad je račun iz stavka 4. ovoga članka pisan na jeziku koji nije hrvatski ili engleski, Agencija za plaćanja ima pravo tražiti da podnositelj Zahtjeva priloži i ovjereni prijevod sudskog tumača navedenog dokumenta.

(9) Svi računi koji se prilažu uz Zahtjev, moraju biti izdani i u cijelosti plaćeni u skladu s rokovima iz članka 5. stavka 4. ovoga Pravilnika.

(10) Podnositelj Zahtjeva može podnijeti po jedan Zahtjev za pojedino razdoblje provedbe u skladu s odredbama ovoga Pravilnika.

Administrativna kontrola

Članak 9.

(1) Agencija za plaćanja provodi administrativnu kontrolu na temelju dostavljene dokumentacije, podataka iz dostupnih registara i za ovu svrhu zatraženih podataka iz drugih registara, a u skladu s člankom 140. Zakona.

(2) Ministarstvo podatke iz članka 4. ovoga Pravilnika dostavlja Agenciji za plaćanja u elektroničkom obliku.

(3) Prihvatljivim se smatraju isključivo Zahtjevi podneseni na način propisan u članku 8. ovoga Pravilnika.

(4) Zahtjevi podneseni izvan roka propisanog u članku 8. stavku 6. i stavku 7. ovoga Pravilnika, neće se razmatrati.

(5) Zahtjevi podneseni u skladu s člankom 8. ovoga Pravilnika na kojima je podnositelj Zahtjeva potvrdio da postoje i da ne postoje poslovni subjekti s kojima je povezan vlasničkim ili drugim odnosima odnosno na kojima je izabrao više od jedne tvrdnje neće se smatrati valjanima te neće biti uzeti u obzir pri administrativnoj kontroli i odobravanju potpore.

(6) U slučaju da se tijekom administrativne kontrole utvrdi da su informacije na Zahtjevu vezane uz poslovne subjekte koji su međusobno povezani vlasničkim ili drugim odnosima, dostavljene od strane podnositelja Zahtjeva neistinite ili netočne, svi podneseni Zahtjevi povezanih subjekata podnositelja Zahtjeva bit će odbijeni, a podnositelji Zahtjeva isključeni iz ostvarivanja prava na potporu iz Programa.

(7) Agencija za plaćanja na temelju rezultata provedene administrativne kontrole donosi:

a) Odluku o odobrenju isplata korisnicima, koji su udovoljili uvjetima ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima Zahtjeva, koji ne udovoljavaju propisanim uvjetima.

(8) Agencija za plaćanja Odluke iz stavka 7. ovoga članka podnositeljima Zahtjeva dostavlja u skladu s člankom 15. stavkom 2. Zakona pisanim putem preporučenom pošiljkom s povratnicom.

Dopuna i/ili ispravak Zahtjeva

Članak 10.

Ako je Zahtjev nepotpun ili su potrebne ispravke ili dodatna obrazloženja vezana uz dostavljenu dokumentaciju, Agencija za plaćanja kontaktirat će podnositelja Zahtjeva i zatražiti dopunu, ispravke ili dodatna obrazloženja dokumentacije, što je podnositelj dužan dostaviti u roku od osam (8) dana od dana zaprimanja obavijesti o dopuni, ispravku ili dodatnim obrazloženjima.

Obveze korisnika potpore

Članak 11.

Korisnik je u obvezi osigurati trajnost projekta tijekom razdoblja od pet godina od datuma konačne isplate potpore u kojem mora ispuniti sljedeće uvjete:

a) ispuniti sve obveze propisane Programom i ovim Pravilnikom,

b) nastaviti poslovati kao objekt za preradu mlijeka upisan u odjeljak IX. Sirovo mlijeko i mliječni proizvodi Upisnika odobrenih objekata u poslovanju s hranom životinjskog podrijetla koji vodi Ministarstvo i

c) ne smije na sufinanciranom ulaganju napraviti značajne promjene koje mijenjaju svrhu, namjenu i vrstu ulaganja; promijeniti vlasništvo nad ulaganjem, dati ulaganje u zakup ili najam ili ga premjestiti na drugu lokaciju.

Kontrola na terenu

Članak 12.

(1) Kontrola na terenu obveza iz članka 11. ovoga Pravilnika provodi se kod svih korisnika Programa, a u skladu s člankom 141. Zakona.

(2) Ako se utvrdi da korisnik nije postupao u skladu s preuzetim obvezama, isti je u obvezi vratiti puni iznos dobivene potpore, osim u slučaju više sile ili izvanrednih okolnosti propisanih člankom 15. ovoga Pravilnika.

Povrat sredstava

Članak 13.

(1) Agencija za plaćanja će odlukom o povratu sredstava od korisnika zahtijevati povrat neopravdano isplaćenih sredstava ako se utvrdi administrativna pogreška i/ili ako je korisnik nezakonito ostvario pravo na isplatu novčanih sredstava te ako se utvrdi nepoštivanje obaveza propisanih člankom 11. ovoga Pravilnika.

(2) Povrat sredstava i poravnanje povrata sredstava izvršit će u skladu s člancima 144., 145. i 146. Zakona.

Žalbe

Članak 14.

Na odluke iz članka 9. stavka 7. i članka 13. stavka 1. ovoga Pravilnika može se podnijeti žalba u skladu s člankom 15. stavkom 5. Zakona.

Viša sila i izvanredne okolnosti

Članak 15.

(1) Viša sila ili izvanredne okolnosti vanjski su nepovoljni utjecaji koje nije bilo moguće predvidjeti, spriječiti niti ukloniti, nastali u slučajevima:

– vremenske nepogode ili nesreće koja su uzrokovale uništenje nabavljene opreme (primjenjuje se za fizičke i pravne osobe),

– dugoročne nesposobnosti korisnika (primjenjuje se za fizičke osobe),

– smrti korisnika (primjenjuje se za fizičke osobe).

(2) O slučaju više sile ili izvanrednih okolnosti korisnik ili njegov ovlaštenik dužan je u pisanom obliku na Obrascu 1. Priloga 1. ovoga Pravilnika, uz prilaganje odgovarajućih dokaza, izvijestiti Agenciju za plaćanja u roku od 15 radnih dana od trenutka nastanka istih.

(3) O prijavljenim slučajevima više sile ili izvanrednih okolnosti odlučuje Povjerenstvo u Agenciji za plaćanja koje izdaje Odluku o prihvaćanju ili ne prihvaćanju više sile ili izvanrednih okolnosti.

(4) Ako korisnik Programa ne ispuni obveze propisane u članku 11. ovoga Pravilnika zbog više sile ili izvanrednih okolnosti u skladu s odlukom Povjerenstva iz stavka 3. ovoga članka, zadržava pravo na potporu.

Zaštita podataka

Članak 16.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Završne odredbe

Članak 17.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 404-01/25-01/77

Urbroj: 525-13/867-25-17

Zagreb, 14. studenoga 2025.

Potpredsjednik Vlade
 i ministar
 David Vlajčić, v. r.

PRILOG 1.

Obrazac 1.: Slučaj više sile ili izvanredne okolnosti

Popunjava korisnik/subjekt/ovlaštenik:

PODACI O PODNOSITELJU ZAHTJEVA:

![](/files/_web/sluzbeni-dio/2025/133454/images/5331.jpg)

PODACI O OVLAŠTENIKU\*:

![](/files/_web/sluzbeni-dio/2025/133454/images/5325.jpg)

Uzroci više sile i izvanrednih okolnosti (označiti križićem /x/).

![](/files/_web/sluzbeni-dio/2025/133454/images/5317.jpg)

1. Opis više sile ili izvanredne okolnosti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Dokazi koji su priloženi uz obrazac koji potvrđuju navode:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O višoj sili i izvanrednim okolnostima korisnik ili njegov ovlaštenik dužan je Agenciju za plaćanja u poljoprivredi, ribarstvu i ruralnom razvoju pisano obavijestiti i poslati relevantne dokaze u roku od petnaest (15) radnih dana od trenutka kada to može učiniti.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Izjavljujem da zbog više sile i izvanrednih okolnosti ne mogu ispunjavati obveze za koje je ostvarena potpora za sufinanciranje nabave opreme za sabiranje mlijeka u razdoblju do 2027. godine

|  |  |
| --- | --- |
| Datum: | Pečat i potpis/Potpis odgovorne osobe: |

Obrazac u tiskanom obliku dostavite na adresu: Agencija za plaćanja u poljoprivredi, ribarstvu i ruralnom razvoju, s naznakom: Program potpore malim mljekarama za sufinanciranje nabave opreme za sabiranje mlijeka u razdoblju do 2027. godine, Ulica grada Vukovara 269d, 10000 Zagreb.